1-1-1

ส่วนที่ 1

ข้อมูลสรุป (Executive Summary)

ผลประกอบการ

ในรอบระยะเวลาบัญชีสิ้นสุด ณ วันที่ 31 ธันวาคม 2543
บริษัทมีกำไรรวมก่อนการตั้งสำรองเผื่อผลขาดทุนจากเงินให้กู้ยืมแก่บริษัทที่เกี่ยวข้องและเงินลงทุนและภาษีเงินได้เป็นจำนวน
632.225 ล้านบาท ซึ่งเพิ่มขึ้นเมื่อเทียบกับงวดเดียวกันของปี 2542 ซึ่งมีกำไร 525.173 ล้านบาท
และบริษัทมีกำไรสุทธิรวมหลังจากหักสำรองเผื่อผลขาดทุนจากเงินให้กู้ยืมแก่บริษัทที่เกี่ยวข้องและเงินลงทุนและภาษีเงินได้เป็นจำนวน
117.846 ล้านบาท ลดลงเมื่อเทียบกับงวดเดียวกันของปี 2542 ซึ่งมีกำไรสุทธิรวมจำนวน
340.940 ล้านบาท เนื่องจาก ในปี 2543
บริษัทได้ตั้งสำรองเผื่อผลขาดทุนจากเงินให้กู้ยืมและเงินลงทุนในเมือง Yangon เพิ่มขึ้น

การดำเนินงานของโรงแรม

ในปี 2543 รายได้ค่าห้องพักเพิ่มขึ้นร้อยละ 10.72
เนื่องจากลูกค้าที่เป็นนักธุรกิจและลูกค้าในส่วนการจัดประชุมและสัมมนาเพิ่มขึ้น
ประกอบกับอัตราค่าห้องพักถัวเฉลี่ยเพิ่มขึ้น รายได้จากค่าอาหารและเครื่องดื่มเพิ่มขึ้นร้อยละ 4.51
เนื่องจากลูกค้าในประเทศที่มีบัตรสมาชิกของโรงแรมเพิ่มขึ้น
ซึ่งส่งผลให้รายได้รวมจากการดำเนินงานเพิ่มขึ้นร้อยละ 7.49

ในระหว่างปี 2543 โรงแรมได้ดำเนินการปรับปรุงห้องน้ำในส่วนของพื้นที่ใช้สอยส่วนกลาง
และเริ่มปรับปรุงซ่อมแซมตึกกรุงเทพวิงซึ่งเป็นการปรับปรุงเล็ก

การปรับปรุงเล็กที่ตึกกรุงเทพวิงในส่วนห้องพัก พื้นที่ใช้สอยส่วนกลาง และห้องจัดประชุม
คาดว่าจะแล้วเสร็จในปี 2544 และตั้งแต่เดือนมิถุนายน 2544 เป็นต้นไป
ทางโรงแรมจะเริ่มดำเนินการปรับปรุงห้องพักบางส่วนที่ตึกเมนวิง ล็อบบี้
ตลอดจนห้องอาหารคอฟฟี่การ์เด้น และศูนย์สุขภาพ
ซึ่งเมื่อการปรับปรุงดังกล่าวแล้วเสร็จจะทำให้โรงแรมสามารถรักษาระดับการเป็นโรงแรมชั้นนำได้ต่อไป

เงินปันผล

คณะกรรมการเสนอให้จ่ายเงินปันผลแก่ผู้ถือหุ้น สำหรับปีสิ้นสุด ณ วันที่ 31 ธันวาคม 2543
ในอัตราหุ้นละ 2 บาท และเงินปันผลพิเศษอีกในอัตราหุ้นละ 3 บาท
โดยจะเสนอให้ที่ประชุมสามัญผู้ถือหุ้นที่จะจัดให้มีขึ้นในวันที่ 2 เมษายน 2544 พิจารณาอนุมัติ
ซึ่งหากที่ประชุมผู้ถือหุ้นดังกล่าวมีมติอนุมัติ บริษัทจะดำเนินการจ่ายเงินปันผลให้แก่ผู้ถือหุ้นในวันที่ 26
เมษายน 2544

1-1-2

การลงทุน

ในเดือนมิถุนายน 2543 บริษัท Apizaco จำกัด (“Apizaco”)
ซึ่งเป็นบริษัทย่อยที่บริษัทถือหุ้นในอัตราร้อยละ 100 ได้ขายหุ้นบริษัท แชงกรี-ลา เอเชีย จำกัด
จำนวน 7,630,000 หุ้น ซึ่งทำให้ Apizaco มีกำไรจากการขายหุ้นจำนวน 37.447 ล้านบาท
และ Apizaco คงมีหุ้นบริษัท แชงกรี-ลา เอเชีย จำกัด เหลืออยู่จำนวน 13,195,055 หุ้น

โรงแรม Traders Yangon ซึ่งบริษัทถือหุ้นอยู่ในอัตราร้อยละ 22.22
ยังคงมีผลประกอบการขาดทุน เนื่องจากปัญหาความไม่แน่นอนทางการเมืองในประเทศเมียนมาร์
แต่ผลประกอบการถือว่าดีขึ้นเมื่อเทียบกับปี 2542 เนื่องจากมีรายได้เพิ่มขึ้นร้อยละ 21.14
ส่วนโครงการก่อสร้างที่พักอาศัยให้เช่าและศูนย์การค้าซึ่งดำเนินการโดยบริษัท Shangri-La
Yangon จำกัดและบริษัท Traders Square จำกัด
ตามลำดับได้เลื่อนออกไปเนื่องจากสภาพเศรษฐกิจในเมือง Yangon ยังไม่ดีขึ้น

แนวโน้มในอนาคต

บริษัทคาดว่าจำนวนนักท่องเที่ยวที่จะเดินทางเข้ามาในประเทศไทยยังคงมีจำนวนเพิ่มขึ้น
ผลการเลือกตั้งทั่วไปที่ผ่านมาทำให้ได้รัฐบาลชุดใหม่เข้ามาบริหารประเทศและการฟื้นตัวของเศรษฐกิจอย่างต่อเนื่อง
จะส่งผลให้มีนักท่องเที่ยวเดินทางเข้ามาในประเทศไทยเพิ่มขึ้น นอกจากนี้
การจราจรในกรุงเทพมหานครก็มีความคล่องตัวมากขึ้นและโรงแรมแชงกรี-ลายังได้รับประโยชน์จากการให้บริการรถไฟฟ้าของบริษัท
ขนส่งมวลชนกรุงเทพ จำกัด (มหาชน)
เนื่องจากลูกค้าทั้งที่เป็นนักธุรกิจและชาวไทยสามารถใช้บริการรถไฟฟ้าในการเดินทางมาที่โรงแรมได้สะดวกและรวดเร็ว
โรงแรมยังคงเน้นนโยบายการเป็นศูนย์จัดประชุมและสัมมนาสำหรับกลุ่มลูกค้าบริษัท
เนื่องจากเป็นโรงแรมที่อยู่ริมแม่น้ำ นอกจากนี้ โครงการปรับปรุงซ่อมแซมโรงแรม
จะทำให้โรงแรมคงความเป็นโรงแรมชั้นนำของโลกและดึงดูดนักท่องเที่ยวที่เป็นบริษัทได้มากขึ้น
และในปีนี้บริษัทยังคงเน้นนโยบายการให้บริการที่ดีเลิศแก่ลูกค้าโดยเฉพาะอย่างยิ่งลูกค้าที่มาใช้บริการของโรงแรมเป็นประจำที่เรียกว่า
“โกลเด้น เซอร์เคิ้ล”
และนโยบายส่งเสริมและเพิ่มประสิทธิภาพและกำลังใจในการให้บริการของพนักงานที่เรียกว่า
“คัสทัมเมอร์ ดีไลท์” ซึ่งจะทำให้โรงแรมเป็นโรงแรมชั้นนำในด้านห้องอาหารของกรุงเทพมหานคร

คณะกรรมการตรวจสอบและคณะกรรมการบริษัท

คณะกรรมการตรวจสอบของบริษัท ได้รับการแต่งตั้งเมื่อวันที่ 15 พฤศจิกายน 2542
ตามข้อกำหนดของตลาดหลักทรัพย์แห่งประเทศไทย ประกอบด้วยนายโชติ โสภณพนิช
ซึ่งเป็นประธานคณะกรรมการ นายเกล็ดชัย เบญจอาธรศิริกุล และนายไชยวัฒน์ บุนนาค ในปี 2543
คณะกรรมการตรวจสอบมีการประชุม 4 ครั้ง และได้ปฏิบัติหน้าที่และภาระกิจอย่างเต็มความสามารถ

ในนามของคณะกรรมการ ข้าพเจ้าขอต้อนรับนายโทมัส แคมพอส ซีต้า, เจอาร์
ผู้ซึ่งได้รับการแต่งตั้งจากที่ประชุมคณะกรรมการบริษัท เมื่อวันที่ 15 สิงหาคม 2543
ให้เป็นกรรมการผู้จัดการของบริษัท และขอแสดงความขอบคุณนายมาดุ รามา จันดรา ราว
ซึ่งท่านได้ขอลาออกจากตำแหน่งกรรมการของบริษัท
ที่ท่านได้สละเวลาอันมีค่าในการปฏิบัติงานตลอดระยะเวลาที่ท่านดำรงตำแหน่ง